Un bărbat din Ciceu-Giurgești a rămas fără câțiva metri cubi de cherestea, în valoare de aproape 5.500 lei, pe care îi transporta cu autoutilitara sa, după ce a fost oprit de polițiști în Reteag, fiindcă s-a constatat că nu avea documentele legale de proveniență.
Potrivit IPJ Bistrița-Năsăud, în cadrul acțiunilor pentru protejarea fondului forestier desfășurate, polițiștii Secției 5 Poliție Rurală Petru-Rareș au depistat în flagrant delict, sâmbătă 25 mai, pe Drumul Județean 170, în Reteag, o autoutilitară care transporta material lemnos.
„La volan a fost identificat un bărbat de 51 de ani din Ciceu-Giurgești, iar în urma verificărilor efectuate, a reieșit faptul că acesta transporta cu autoutilitara aproximativ 5 metri cubi de cherestea, fără a deține documente legale de proveniență.
Conducătorul auto a fost sancționat conform Legii 171/2010, cu avertisment, iar materialul lemnos, în valoare de 5.493 de lei, a fost ridicat în vederea confiscării”, a transmis sursa citată.